b'\n_START_ARTICLE_\nRinald Bamberg\n_START_PARAGRAPH_\nRinald Bamberg (28. august 1932 P\xc3\xb5ltsamaa, Viljandimaa \xe2\x80\x93 14. november 2011 Tallinn) oli eesti poksija ja poksitreener ning laulja (tenor)._NEWLINE_L\xc3\xb5petas 1949. aastal tislerina Tartu 12. t\xc3\xb6\xc3\xb6stuskooli.\n_START_SECTION_\nPoksija ja poksitegelasena\n_START_PARAGRAPH_\nTa hakkas poksimisega tegelema 1948. aastal T\xc3\xb6\xc3\xb6j\xc3\xb5ureservides Heino Villumi juhendamisel._NEWLINE_Ta oli 1951. aastal Eesti NSV noorte meister sulgkaalus (kuni 57\xc2\xa0kg)._NEWLINE_Ta oli aastatel 1952\xe2\x80\x931956 sundajateenistuses N\xc3\xb5ukogude Liidu merev\xc3\xa4es. Ta tuli aastatel 1952, 1954 ja 1955 Vaikse ookeani laevastiku meistriks, aastatel 1953 Vladivostoki ja 1955 Primorje krai meistriks ning 1956. aastal relvaj\xc3\xb5udude ameti\xc3\xbchingute meistriks._NEWLINE_P\xc3\xa4rast s\xc3\xb5jav\xc3\xa4eteenistuse l\xc3\xb5ppu hakkas ta poksima Tallinna Kalevis Raimond Turja juhendamisel. Ta sai 1956. aastal Eesti NSV meistriv\xc3\xb5istlustel I kergekeskkaalus (kuni 63,5\xc2\xa0kg) 3. koha. Ta tuli aastatel 1956\xe2\x80\x931958 Tallinna meistriks ja 1957. aastal T\xc3\xb6\xc3\xb6j\xc3\xb5ureservide \xc3\xbcleliiduliseks meistriks. Ta osales 1958. aastal Eesti NSV ja Leedu NSV s\xc3\xb5pruskohtumisel ning v\xc3\xb5itis oma kohtumise II kergekeskkaalus (kuni 67\xc2\xa0kg)._NEWLINE_Ta pidas kokku 163 kohtumist ja v\xc3\xb5itis neist 132._NEWLINE_Ta tegutses aastatel 1966\xe2\x80\x931988 poksikohtunikuna ning aastatel 1993\xe2\x80\x932007 poksitreenerina spordiklubides Kuldkinnas ja Merepojad.\n_START_SECTION_\nLauljana\n_START_PARAGRAPH_\nTa oli muusikas ise\xc3\xb5ppija. Ta laulis aastatel 1965\xe2\x80\x931978 "Estonia" teatri ooperikooris ja m\xc3\xa4ngis ka k\xc3\xb5rvalosi. Ta esines lauljana ka mujal, sealhulgas solistina Tombi-nimelises kultuuripalees.'